Sulík, Richard, podpredseda vlády a minister hospodárstva SR (2021-09-30):
Ďakujem pekne. Dobrý deň prajem, dámy a páni, a ďakujem aj za túto otázku. Som rád, že mám možnosť priamo informovať poslancov Národnej rady. Je to predsa len vec národného záujmu a významná udalosť. Týmito prípravami sa zaoberáme už vyše roka. Ten tím, ktorý to robí pod vedením komisárky pre Expo Miroslavy Valovičovej, je štvorčlenný a odviedli kus veľkej roboty. No a všetko to smerovalo k tomu, že 25. septembra budú odovzdané priestory. A tento termín bol až na tretíkrát, trikrát nám dodávateľ stavby posunul tento odovzdávací termín, a ja teda keď som sa napríklad snažil urgovať priamo ministerku pre Expo, tak, tak ma vždy ukľudnila, že však dobre, 25. 9. bude odovzdané, budú priestory odovzdané, teda pavilón. No a tým pádom až 25. 9., keď sa ukázalo, že naozaj to tak nie je, že sa to nestíha, tak začala tomu aj ona osobne venovať. Bola na našom stánku za posledných, teda za posledné tri dni asi štyrikrát a naposledy dnes, komunikujem s ňou priamo. Dnes máme 30. september, zajtra začína oficiálne výstava Expo. Nedokončených je možno že 30 takýchto pavilónov. Sú pavilóny, ktoré sú v omnoho horšom stave ako ten náš. Ten náš pavilón je taký, že prízemie je komplet hotové. Tu by som si len dovolil ukázať, toto je jeden z tých hlavných exponátov, takto to vyzerá. (Rečník zobral do ruky obrázok, ukazujúc ho plénu.) Dám to potom tomu, koho to bude zaujímať. To auto, je to na vodíkový pohon. Prízemie je kompletne hotové. Bude od... bude spojazdnené, teda odovzdané dnes a zajtra tam môžu už naši ľudia dorobiť, dokončiť tie exponáty. Oni to už robia teraz, ale zajtra to vedia dokončiť úplne. A máme... to je piatok a máme pred sebou ešte sobotu a nedeľu, kedy bude dokončené prvé a druhé podlažie. V pondelok budeme mať v tomto pavilóne prviu... prvú udalosť, to je, to bude taká high level konferencia k životnému prostrediu, a preto v nedeľu alebo možno už v sobotu, to ešte nie je stanovené, letím do Dubaja aj s Jánom Budajom, s naším mini... s vaším ministrom (povedané so smiechom) životného prostredia, čiže ten pavilón bude od pondelku riadne sprevádzkovaný. Znamená, máme 48 hodín meškanie. Čo sa teraz týka otváracieho ceremoniálu, to sa tak patrilo byť, ale to neznamená, že to musí byť prvá udalosť, a tam sme si povedali, že už nech sa to aj všetko tak trošku zabehne. Aj preto, lebo na otvárací ceremoniál chceme pozvať aj tú pani ministerku dubajskú, ktorá to má na starosť. Dúfam, že premiér, náš premiér si nájde čas tam ísť, možno predseda parlamentu a tak ďalej, a preto momentálne to vidím na deň 15. október. Ale to je len samotný ceremoniál, ktorý bude spojený tiež s nejakými ďalšími aktivitami. Ten pavilón bude fungovať od pondelku. Ak dovolia kolegovia, ešte by som v krátkosti dva obrázky ukázal. Budeme tam mať... Môžem tú poslednú minútu ešte? (Reakcia z pléna.) Takúto, toto mi poslala naša komisárka, ktorá už je v Dubaji. Odfotila, ja som to tu vytlačil, to tak funguje dnes, hej. (Povedané so smiechom a ruch v sále). Toto bude jedna obrovská LCD stena. Pre zaujímavosť, jeden z partnerov, s ktorým to robíme, je z Prešova, firma LEJART a vyrábajú LCD steny v najmenšom rozlíšení na svete. To ja som vôbec nevedel. Bežné 0,9 mm, úplne že top, čo sa teraz vyrába, je 0,5, oni vedia robiť 0,3 mm a ten obraz je, samozrejme, že výrazne ostrejší a dá sa k nemu úplne priblížiť. My tam budeme mať stenu, ktorá bude 8 m široká, to si treba predstaviť ako, ako obrovskú telku, hej. Už je to takmer nainštalované, keďže vy ste sa pýtali, ja by som tie fotky rád potom aj odovzdal. Tá je takmer hotová a vyzerá to veľmi dobre. Napriek tomu je tam miliarda drobných problémov. Čas mi vypršal. Ale rád vám potom o tom porozprávam. Myslím si, že takmer všetky budú odstránené a od pondelku úplne normálne fungujeme s tým spomínaným 48-hodinovým meškaním. Ďakujem pekne za pozornosť.